sydbøg
Sydbøge er en slægt af stedsegrønne eller løvfældende træer i bøgefamilien med ca. 38 arter. De er udbredt i de sydøstlige dele af Australien, New Zealand, i bjergene på Ny Guinea og i den sydligste del af Sydamerika, hvor arter af sydbøg kan være dominerende i skove, der har en vis lighed med den nordlige halvkugles bøgeskove.
Den vigtigste systematiske forskel mellem bøg og sydbøg er, at sidstnævnte har tre hunblomster i skålen (se bøg). Af den midterste blomst udvikles en flad frugt, mens de to sideblomster danner trekantede frugter. Nogle arter af sydbøg er vigtige tømmertræer i Australien, New Zealand og Chile.
I Danmark dyrkes Nothofagus antarctica undertiden som prydtræ i surbundsbede.